**M e s t o  S e n i c a**

Mestský úrad Senica

Štefánikova 1408/56, 905 25 Senica

Zn. 2024/14.MsZ/ bod č. 11/ Návrh na schválenie dobrovoľného členského príspevku do Oblastnej organizácie cestovného ruchu Záhorie a Kopanice na rok 2024

Materiál na rokovanie

**14. zasadnutie Mestského zastupiteľstva v Senici**

Dňa: 12. decembra 2024

Bod programu číslo: 11

Názov materiálu: **Návrh na schválenie dobrovoľného členského príspevku do Oblastnej**

**organizácie cestovného ruchu Záhorie a Kopanice na rok 2024**

Návrh vypracoval: Oddelenie správy majetku

Návrh preveril: Bc. Tichomír Ivan, vedúci odd. správy majetku

Návrh predkladá: Ing. Mgr. Martin Džačovský, primátor mesta

Návrh prerokovala: **Mestská rada dňa: 28.11.2024**

- bez pripomienok, odporúča návrh schváliť

Prerokovala komisia: **pre správu mestského majetku dňa: 27.11.2023**

- odporúča návrh schváliť s pripomienkou dokladovania využitia

dobrovoľného členského príspevku

**finančná dňa: 26.11.2023**

- neodporúča návrh schváliť

Návrh na uznesenie: **Mestské zastupiteľstvo v Senici**

**schvaľuje**

dobrovoľný členský príspevok do Oblastnej organizácie cestovného ruchu Záhorie

a Kopanice na rok 2024 v sume 25 000 €.

V Senici dňa 03.12.2024

Názov materiálu: **Návrh na schválenie dobrovoľného členského príspevku do Oblastnej organizácie cestovného ruchu Záhorie a Kopanice na rok 2024**

Oblastná organizácia cestovného ruchu Záhorie a Kopanice (ďalej „OOCR Záhorie a Kopanice“) je organizácia založená podľa § 13 zákona č.91/2010 Z.z. o podpore cestovného ruchu v znení neskorších predpisov na podporu a propagáciu cestovného ruchu a na vytváranie podmienok rozvoja cestovného ruchu na území zakladateľov a členov s cieľom trvalo udržateľného rozvoja cestovného ruchu, ochrany a podpory záujmov svojich členov.

Hlavným zámerom organizácie je vytvoriť zo Záhoria (región Skalica, Senica, Malacky) významnú navštevovanú turistickú destináciu.

OOCR Záhorie a Kopanice bola založená v roku 2012 a Mesto Senica je jeden z jej zakladajúcich členov.

Podľa článku V*. Členské príspevky a spôsob stanovenia ich výšky* Zakladateľskej listiny organizácie zo dňa 4.10.2012 o výške členských príspevkov na každý kalendárny rok, spôsobe stanovenia ich výšky a lehote ich splatnosti rozhoduje valné zhromaždenie uznesením.

Stanovy OOCR Záhorie a Kopanice podľa *Článku 12 Spôsob stanovenia výšky členského príspevku* definujú členský príspevok do OOCR Záhorie a Kopanice nasledovne:

* povinný členský príspevok, ktorého výšku určuje valné zhromaždenie pre príslušný kalendárny rok,
* dobrovoľný členský príspevok, ktorého výška je stanovená uznesením mestského zastupiteľstva.

Zasadnutie valného zhromaždenia OOCR Záhorie a Kopanice, ktoré sa konalo dňa 6.3.2023 v Holíči schválilo uznesením č. 6 ročný povinný členský príspevok pre samosprávy vo výške 0,50€ na obyvateľa. Pre mesto Senica tak ročný členský poplatok pre rok 2024 predstavuje 9 640 €, ktorý mesto uhradilo na základe faktúry vystavenej organizáciou.

Súčet povinných a dobrovoľných členských príspevkov predstavuje súhrnnú hodnotu pre účely žiadosti o poskytnutie dotácie pre OOCR Záhorie a Kopanice v zmysle ust. § 29 zákona č. 91/2010 Z. z. o podpore cestovného ruchu.

Výhody dobrovoľného členského príspevku (ďalej len "DČP"):

* finančné prostriedky DČP možno použiť na vlastné aktivity smerované na kultúru, rozvoj turizmu, marketing, podujatia, PR a pod.,
* po vložení DČP sa finančné prostriedky môžu čerpať,
* DČP sa zdvojnásobí (t. z. vo výške vkladu sa dostane o dva roky v štátnej dotácii z Ministerstva dopravy a výstavby SR) – príklad: v roku 2024 vložíme DČP, v dotácii sa tá istá výška premietne v roku 2026,
* v OOCR zostáva 30 % vkladu na personálne a marketingové výdavky organizácie.

Mesto Senica navrhuje dobrovoľný členský príspevok pre OOCR Záhorie a Kopanice na rok 2024 vo výške 25 000 € so zámerom, že tieto finančné prostriedky vrátane zdvojnásobenej dotácie z Ministerstva dopravy a výstavby SR cez OOCR budú využité najmä na modernizáciu a podporu činnosti (úpravu priestorov, vybavenie) turistického informačného centra a na podporu kultúrno-spoločenských akcií, ktorých je mesto Senica organizátorom alebo spoluorganizátorom.